যুক্তরাষ্ট্রের মিশিগানে ঈদুল ফিতর উদযাপন
দীর্ঘ এক মাস সিয়াম সাধনার পর যুক্তরাষ্ট্রের মিশিগানের মসজিদগুলোতে মুসলিম উম্মাহর সবচেয়ে বড় উৎসব ঈদুল ফিতরের নামাজ অনুষ্ঠিত হয় ১০ এপ্রিল।
মুসলিম অধ্যুষিত শহরগুলোর মসজিদ অর্থাৎ মিশিগানের বাংলাদেশি-আমেরিকানদের পরিচালিত প্রায় ২২টি মসজিদ ও অন্যান্য কমিউনিটির প্রায় শতাধিক মসজিদে ঈদের নামাজ অনুষ্ঠিত হয়েছে।
ডেট্রয়েট সিটির বায়তুল মোকাররম মসজিদে দুটি জামাত অনুষ্ঠিত হয়। প্রথম জামাতে ইমামতি করেন বায়তুল মোকাররম মসজিদের ইমাম হাফেজ মাওলানা আহমেদ কাশেম এবং দ্বিতীয় জামাত পরিচালনা করেন দারুল উলুম ডেট্রয়েট মিশিগানের শিক্ষাসচিব হাফেজ মাওলানা জাবেদ আহমেদ।
ঈদের দিন মিশিগানের আবহাওয়া অনেক ভালো থাকলেও খোলা মাঠে নামাজ আদায় করতে না পারার কারণ জানতে চাইলে বায়তুল মোকাররম মসজিদের প্রেসিডেন্ট ও ডেভিসন স্কুলের শিক্ষক সিরাজুল ইসলাম বলেন, 'বাইরে বা খোলা মাঠে নামাজ আদায় করতে হলে প্রশাসনিক কিছু জটিলতা থাকে। সংশ্লিষ্ট কর্তৃপক্ষের কাছ থেকে পূর্বানুমতি নিতে হয়, যা সময় স্বল্পতার কারণে সম্ভব হয়নি। আশা করছি আগামী ঈদে খোলা মাঠে নামাজের ব্যবস্থা হবে।'
ডেট্রয়েট, হ্যামট্রামেক ওয়ারেন, ট্রয়, স্টার্লিং হাইটস সিটির মসজিদগুলোসহ অধিকাংশ মসজিদে একের অধিক ঈদের জামাত অনুষ্ঠিত হয়।

দীর্ঘ এক মাস সিয়াম সাধনার পর যুক্তরাষ্ট্রের মিশিগানের মসজিদগুলোতে মুসলিম উম্মাহর সবচেয়ে বড় উৎসব ঈদুল ফিতরের নামাজ অনুষ্ঠিত হয় ১০ এপ্রিল।